**à la carte**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tu eşti cel mai sofisticat meniu

pe care l-am încercat

nu ştiu dacă îmi place să te savurez în zori

un croissant care-mi îndulceşte dimineaţa

dar micul dejun este amar fără zâmbetul tău

cofeina îmi dilată pupilele

niciodată suficient încât să renunţ

la mierea în care-mi înmoi inelarul

pentru a-ţi desena pe buze îndrăzneala

prânzul e o masă lipsită de caracter

peste care sar adesea

cu gândul la seara

care-mi serveşte fantezia la pat

pe măsuţa de abanos

la cină

aroma ta mi se impregnează în carne

închin în cinstea delirului un pahar de sauvignon blanc

argintăria e în sertar

dar niciodată nu ştiu ce tacâmuri să aleg

fericirea se poate gusta doar cu linguriţa

mi-ai spus cândva

aşa că ne vom dărui această noapte

fără notă de plată

\*\*\*

micul dejun îl servesc la toarta sânului tău

îmi place dulce-amărui

cu lapte condensat

să-mi ardă toate sinapsele

rămase întregi după o noapte furibundă

cât de flămând sunt

știu că dintre toate mesele

cea din zori este capitală

vreau bufet suedez

să-mi aleg ce și cât vreau

așa pe nepusă masă

la botul calului

ca-n filmele americane cu Clark Gable

purtat pe aripile vântului indecent de fierbinte

la prânz te doresc îmbrăcată în frișcă

în decolteu un strop de coniac franțuzesc

o guriță în formă de fragă

glazurată cu ciocolată amăruie

să-mi fie sete de tine toată ziua

cina o dedic lupului singuratic

ferecat în arterele ce pulsează obraznic în pieptul meu

ca Etna

urlând turbat la lună

când îți devorează brațele

să semeni cu imaginea ta de la Luvru

liliana trif ioan grigoraș